
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, vă înaintăm, alăturat, Raportul asupra proiectului de Lege pentru ratificarea Acordului maritim între Guvernul României şi Guvernul Republicii Turcia, semnat la Bucureşti la 3 martie 2008, primit cu nr.P.L.x 473 din 8 septembrie 2008.



În raport cu obiectul de reglementare şi conţinutul său, proiectul de lege face parte din categoria legilor ordinare.
PREŞEDINTE,

Iulian Iancu

R A P O R T
asupra proiectului de Lege pentru ratificarea Acordului maritim
între Guvernul României şi Guvernul Republicii Turcia,
semnat la Bucureşti la 3 martie 2008
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru industrii şi servicii a fost sesizată cu adresa nr.P.L.x473 din 8 septembrie 2008, pentru dezbatere în fond, cu proiectul de Lege pentru ratificarea Acordului maritim între Guvernul României şi Guvernul Republicii Turcia, semnat la Bucureşti la 3 martie 2008.
Proiectul de lege are ca obiect de reglementare ratificarea Acordului maritim  între Guvernul României şi Guvernul Republicii Turcia.

Prin acest Acord se reglementează organizarea şi dezvoltarea relaţiilor bilaterale dintre cele două state în domeniul maritim, asigurarea unei bune coordonări a navigaţiei maritime şi fluviale a navelor celor două state, precum şi schimbul de tehnologii moderne privind construcţia, întreţinerea, repararea şi tăierea navelor, inclusiv prin creare de societăţi mixte. Totodată, de la data intrării în vigoare a acestui Acord, îşi va înceta valabilitatea „Acordul dintre Guvernul Republicii Socialiste România şi Guvernul Republicii Turcia privind navigaţia maritimă” semnat la Ankara la 6 martie 1981.
Proiectul de lege a fost avizat favorabil de Consiliul Legislativ, conform avizului nr.882 din 24.07.2008, cu observaţii şi propuneri privind normele de tehnică legislativă care au fost preluate în text.

Potrivit prevederilor din Constituţia României, republicată, Camera decizională pentru acest proiect de lege este Senatul.

Proiectul de lege a fost avizat favorabil de Comisia pentru politică externă, conform avizului nr.P.L.x 473 din 17 septembrie 2008.

Examinarea proiectului de lege a avut loc în şedinţa comisiei din data de 17 septembrie 2008.

La lucrări au fost prezenţi 20 deputaţi din totalul de 23 membri ai comisiei.



La dezbaterile asupra proiectului de lege au participat, în calitate de invitaţi, specialişti din partea Ministerului Transporturilor sub conducerea domnului secretar de stat Barna Tanczos şi din partea Departamentului pentru Afaceri Europene. 


Ţinând seama de principiul libertăţii navigaţiei comerciale precum şi de importanţa siguranţei maritime şi protecţia mediului marin în conformitate cu convenţiile internaţionale, membrii comisiei au hotărât, în unanimitate, să propună plenului Camerei Deputaţilor adoptarea proiectului de lege în forma prezentată de Guvern.

În raport cu obiectul de reglementare şi conţinutul său, proiectul de lege face parte din categoria legilor ordinare.

               PREŞEDINTE,                                           SECRETAR,
                 Iulian Iancu                                              Aurelia Vasile
Consilieri parlamentari,

Daniel Bădina

Octavian Martin 

